Genre: Legal

3236. Zakon o spremembah in dopolnitvah zakona o sodiščih (ZS-D) <p/> Na podlagi druge alinee prvega odstavka 107. člena in prvega odstavka 91. člena Ustave Republike Slovenije izdajam <p/> U K A Z o razglasitvi Zakona o spremembah in dopolnitvah zakona o sodiščih (ZS-D) <p/> Razglašam Zakon o spremembah in dopolnitvah zakona o sodiščih (ZS-D), ki ga je sprejel Državni zbor Republike Slovenije na seji 17. junija 2004. <p/> Z A K O N O SPREMEMBAH IN DOPOLNITVAH ZAKONA O SODIŠČIH (ZS-D) <p/> 1. člen <p/> V Zakonu o sodiščih (Uradni list RS, št. 19/94, 45/95, 26/99 – ZPP, 38/99, 28/2000, 26/01 – PZ, 56/02 – ZJU in 67/02 – ZSS-D) se v 3. členu doda nov četrti odstavek, ki se glasi: <p/> "Sodniki morajo o pravicah in dolžnostih ter o obtožbah odločati brez nepotrebnega odlašanja, neodvisno in nepristransko.". <p/> 2. člen <p/> Za 13. členom se dodata naslov novega 1.a poglavja ter nov 13.a člen, ki se glasita: <p/> "1.a poglavje: Vrstni red reševanja zadev <p/> 13.a člen <p/> Sodnik obravnava prednostne zadeve, ki so kot take določene z zakonom. <p/> Sodnik pri določitvi vrstnega reda obravnavanja drugih zadev lahko upošteva, poleg časa pripada zadeve na sodišče, tudi vrsto, naravo in pomen zadeve.".